പഠനം തുടരാനും കരിയര് വളര്ത്താനും വിവാഹമോചനമാവാം, യുവതിയെ പിന്തുണച്ച് ഗ്രാമകോടതി ബീഹാറിലെ ബഗല്പുര് ജില്ലയില് വിവാഹിതയായ ഒരു സ്ത്രീക്ക് ഭര്ത്താവിനെ വിവാഹമോചനം ചെയ്യാനും പഠനം തുടരാനുമുള്ള അനുമതി നല്കിയിരിക്കയാണ് ഒരു ഗ്രാമകോടതി. വിവാഹം കഴിഞ്ഞാല് ഒരു സ്ത്രീയുടെ കടമ കുടുംബത്തെ പരിപാലിക്കുന്നത് മാത്രമാണെന്ന പാരമ്ബര്യ ചിന്തകള്ക്കുള്ള ഉചിതമായ ഒരു മറുപടിയാണ് ഈ തീരുമാനം. കുടുംബത്തിനപ്പുറം സ്ത്രീകള്ക്കും ഒരു ലോകമുണ്ടെന്നും, അതിനായി അവള് പ്രയത്നിക്കുന്നതില് തെറ്റില്ലെന്നും സ്ത്രീകളെ ഓര്മിപ്പിക്കുന്നതാണ് ഈ വിധി. ബഗല്പൂര് ജില്ലയിലെ ജഹാംഗീര ഗ്രാമത്തിലെ നിവാസിയാണ് നേഹ കുമാരി. ഏകദേശം ഒന്നര മാസം മുമ്ബാണ് അവളുടെ വിവാഹം നടന്നത്. പത്തൊമ്ബതുകാരിയായ അവള് നല്ല മാര്ക്കോടെയാണ് 12 ാം ക്ലാസ്സ് പാസായത്. എന്നാല്, പിന്നീട് വീട്ടുകാര് നിര്ബന്ധിച്ച് അവളെ വിവാഹം കഴിപ്പിക്കുകയായിരുന്നു. കല്യാണത്തിന് ശേഷവും പഠിക്കാമല്ലോ എന്നതായിരുന്നു അവളുടെ ഏകാശ്വാസം. എന്നാല്, വിവാഹം കഴിഞ്ഞപ്പോള് ഭര്തൃവീട്ടുകാരുടെ ഭാവം മാറി. ഇനി എന്തിനാണ് പഠിക്കുന്നതെന്നും, വീട്ടുകാര്യങ്ങളും നോക്കി ഇവിടെ ഇരുന്നാല് മതിയെന്നും ഭര്ത്താവും, കുടുംബവും ചട്ടം കെട്ടി. പഠിച്ച്, നല്ലൊരു ജോലി നേടുക എന്നതായിരുന്നു അവളുടെ ജീവിതത്തിലെ ഏറ്റവും വലിയ സ്വപ്നം. ആ സ്വപ്നത്തിന്റെ ചിറകരിയാന് ഭര്ത്താവും കുടുംബവും ശ്രമിച്ചപ്പോള്, അവള് ആരോടും പറയാതെ രായ്ക്കുരാമാനം അവിടെ നിന്ന് സ്ഥലംവിട്ടു. ഞാന് എന്റെ ഭര്ത്താവിന്റെ വീട്ടില് അക്ഷരാര്ത്ഥത്തില് തടവിലായിരുന്നു. കൂടുതല് പഠിക്കാന് എന്റെ ഭര്ത്താവോ, അമ്മായിയമ്മയോ എന്നെ അനുവദിച്ചില്ല. ആ വീട്ടില് എനിക്ക് ശ്വാസംമുട്ടി അവള് ആരോപിച്ചു. അവള് ഉന്നത പഠനം തുടരാന് ജൂലൈയില് പട്നയിലെത്തി. സമ്മതിക്കില്ലെന്ന് ഭയന്ന് അവള് പോകുന്ന കാര്യം സ്വന്തം വീട്ടില് പോലും അറിയിച്ചില്ലായിരുന്നു. അവളെ കാണാതായതിനെ തുടര്ന്ന് നാട്ടില് ആകെ പുകിലായി. വീട്ടുകാരും നാട്ടുകാരും അവളെ തിരഞ്ഞ് നടന്നു. ഒടുവില് അവളുടെ പിതാവ് ഗുരുദേവ് പണ്ഡിറ്റ് അവളെ തട്ടിക്കൊണ്ടുപോയെന്ന് ഭയന്ന് പോലീസില് കേസ് രജിസ്റ്റര് ചെയ്തു. കാര്യങ്ങള് പ്രശ്നമാകുമോ എന്ന് ഭയന്ന പെണ്കുട്ടി തിരികെ എത്തി ഒരു ഗ്രാമ കൗണ്സില് താന് ഭര്തൃവീട്ടില് നിന്നും ഒളിച്ചോടിയതാണെന്നും, ഈ വിവാഹം തുടരാന് ആഗ്രഹിക്കുന്നില്ലെന്നും അറിയിച്ചു. അവളുടെ പരാതി അനുസരിച്ച്, സര്പഞ്ച് ദാമോദര് ചൗധരി ജൂലൈ 28 ന് അവളുടെ മാതാപിതാക്കളെയും ഭര്തൃവീട്ടുകാരെയും പഞ്ചായത്തിലേക്ക് വിളിപ്പിച്ചു. അവിടെ നടന്ന തീര്പ്പില് അവളും ഭര്ത്താവും പങ്കെടുത്തു. ജോലി നേടാനും ഉപരിപഠനം നടത്താനും സാങ്കേതിക പരിശീലനം പൂര്ത്തിയാക്കണമെന്ന് യുവതി പഞ്ചായത്തിനെ അറിയിച്ചെങ്കിലും അവളുടെ അപേക്ഷ ആദ്യം നിരസിക്കപ്പെട്ടു. എന്നാല്, അവള് തന്റെ സങ്കടങ്ങള് ഗ്രാമീണകോടതിയെ ബോധിപ്പിച്ചു. എന്റെ കരിയര് പിന്തുടരാന് എനിക്ക് കഴിഞ്ഞില്ല. വിവാഹത്തിന്റെ വലയില് ഞാന് കുടുങ്ങി. ആരെയും ആശ്രയിക്കാതെ എനിക്ക് എന്റെ കാലില് നില്ക്കാനായിരുന്നു ആഗ്രഹം അവള് കോടതിയില് പറഞ്ഞു. എന്നാല് മാതാപിതാക്കളോ, ഭര്തൃവീട്ടുകാരോ തന്റെ വികാരങ്ങളെ അല്പം പോലും മാനിച്ചില്ലെന്നും അവള് സങ്കടത്തോടെ പറഞ്ഞു. അവളെ വിവാഹമോചനത്തില് നിന്ന് പിന്തിരിപ്പിക്കാന് ഗ്രാമീണ കോടതി ആവതും ശ്രമിച്ചു. എന്നാല് പക്ഷേ അവള് തന്റെ തീരുമാനത്തില് ഉറച്ചു തന്നെ നിന്നു. ഒടുവില്, അവള്ക്ക് വിവാഹമോചനം അനുവദിക്കപ്പെട്ടു. അവളുടെ ജീവിതം രക്ഷിച്ച പഞ്ചായത്തിന് അവള് നന്ദി പറഞ്ഞു. അവള് പ്രായപൂര്ത്തിയായവളാണ്. അവളുടെ ജീവിതം തിരഞ്ഞെടുക്കാനുള്ള സ്വാതന്ത്ര്യം അവള്ക്കുണ്ട് സര്പഞ്ച് ചൗധരി ഞായറാഴ്ച മാധ്യമങ്ങളോട് പറഞ്ഞു. തന്റെ തീരുമാനം തന്റെ കുടുംബത്തെയും സമൂഹത്തെയും വിഷമത്തിലാക്കുമെങ്കിലും, തന്നെ സംബന്ധിച്ചിടത്തോളം ഇതാണ് ശരിയെന്ന് അവള് പറഞ്ഞു. ഗ്രാമീണ കോടതിയുടെ വിധിയെ പ്രാദേശിക ഭരണകൂടം പ്രശംസിച്ചു. Last Updated Aug 2, 2021, 1:55 PM IST Village court bihar study woman career